P6_TA(2005)0117

Prošnja Republike Bolgarije za članstvo v Evropski uniji

Resolucija Evropskega parlamenta o prošnji Republike Bolgarije za članstvo v Evropski Uniji (2005/2029(INI))

Evropski parlament,

- ob upoštevanju prošnje za vstop v Evropsko unijo, ki jo je Republika Bolgarija vložila 14. decembra 1995,

- ob upoštevanju mnenja Komisije iz leta 1997 o prošnji Republike Bolgarije za članstvo v Evropski uniji,

- ob upoštevanju rednih poročil Komisije o napredku Republike Bolgarije v zvezi s pristopom iz obdobja od 1998 do 2004 in strateškega dokumenta Komisije o napredovanju procesa širitve (KOM(2004)0657 — C6-0150/2004),

- ob upoštevanju sklepov predsedstva Evropskega sveta v Bruslju z dne 16. in 17. decembra 2004,

- ob upoštevanju vseh svojih resolucij in poročil od začetka pristopnih pogajanj do danes,

- ob upoštevanju mnenja Komisije z dne 22. februarja 2005 o prošnjah republik Bolgarije in Romunije za pristop k Evropski uniji (KOM(2005)0055),

- ob upoštevanju osnutka pogodbe o pristopu republik Bolgarije in Romunije k Evropski uniji,

- ob upoštevanju izmenjave pisem med predsednikom Evropskega parlamenta in predsednikom Komisije o polni vključenosti Evropskega parlamenta v kakršno koli odločanje o uporabi ene od zaščitnih klavzul pristopne pogodbe,

- ob upoštevanju člena 45 svojega Poslovnika,

- ob upoštevanju poročila Odbora za zunanje zadeve ter mnenja Odbora za kmetijstvo in razvoj podeželja (A6-0078/2005),

A. ker je Bolgarija 14. decembra 1995 zaprosila za pridružitev k Evropski uniji, je bila 16. julija 1997 formalno priznana kot kandidatka, je 15. februarja 2000 začela pogajanja in 14. decembra 2004 uspešno zaključila pristopna pogajanja,

B. ker je naš skupni cilj, da Bolgarija zadovoljivo zaključi svoje priprave za podpis pristopne pogodbe 25. aprila 2005 in pristop 1. januarja 2007,

C. ker Bolgarija še naprej izpolnjuje politične kriterije in se pričakuje, da bo v predvidenem roku izpolnila vse zahteve za članstvo,

D. ker je Evropski parlament dosledno zagovarjal, da mora biti pristop Bolgarije izključno odvisen od njenih lastnih zaslug in ne sme biti povezan s kandidaturo katere koli druge države,

1. pozdravlja odločitev Evropskega sveta z dne 17. decembra 2004, da so pogajanja z Bolgarijo po mnogih letih pogajanj in priprav za pristop uspešno zaključena in pri tem zagotavlja, da je Bolgarija na dobri poti, da postane članica EU 1. januarja 2007;

2. se strinja s sklepom Sveta, da bo Bolgarija sposobna prevzeti vse obveznosti članstva in zato spodbuja Bolgarijo, da se še naprej trudi za uspešno in pravočasno napredovanje z vsemi potrebnimi reformami v odgovor na pomanjkljivosti, ki jih je Komisija opredelila v svojem zadnjem rednem poročilu in so omenjene v najnovejši resoluciji Parlamenta; na ta način bodo odstranjene vse možnosti za sklicevanje na zaščitne klavzule;

3. opozarja, da je odličen dosedanji napredek omogočila trdna politična volja vseh bolgarskih vlad, ki so si sledile, ter zaupanje in prožnost Bolgarov pri prizadevanju za in sprejemanju potrebnih sprememb;

4. pozdravlja veliko število zakonodajnih in ustavnih sprememb, ki jih je Bolgarija izvedla v zadnjih letih in poudarja potrebo po praktičnem izvajanju reform, tako da se bo v večjem obsegu občutilo njihove koristi;

5. prepoznava prispevek Bolgarije k stabilnosti širše regije jugovzhodne Evrope in njeno vlogo, ki jo lahko ima še naprej pri spodbujanju regionalne varnosti in blaginje;

Politični kriteriji

6. upošteva stabilnost demokratičnih institucij v Bolgariji, novo predanost političnih strank učinkovitim političnim koalicijam in soglasno sprejetje predlogov sprememb Ustave 18. februarja 2005 ter sprejetje novega zakona o političnih strankah decembra 2004;

7. pričakuje, da Komisija redno poroča Evropskemu parlamentu o napredku Bolgarije pri izpolnjevanju obveznosti in pričakuje, da se bo mnenje Parlamenta upoštevalo v primeru sklicevanja na zaščitno klavzulo;

8. prepoznava, da bo reforma pravosodja ključni dejavnik za pripravljenost Bolgarije za pristop in pri vzpostavljanju resničnega zaupanja v nacionalne institucije in procese z zelo velikim učinkom na ostala področja in tudi na odnose Bolgarije z drugimi državami; zato odobrava kritične korake, ki jih je naredila Bolgarija, na primer pred kratkim sprejete zakonodajne, upravne in organizacijske ukrepe, še posebno zakon o posredovanju v sporih, nacionalni koncept za reformo kazenskih postopkov in skupno izjavo o sodelovanju pri reformiranju sodstva v kazenskih zadevah;

9. opozarja na skrb v zvezi z obdobjem pred sodnim procesom in z vlogo javnega tožilca, ki bo še obravnavana, da se zagotovi pregledno, odgovorno in učinkovito delovanje pisarne preiskovalne službe in javnega tožilca ter vzpostavitev zanesljivega mehanizma za odpuščanje podkupljivih ali nesposobnih sodnikov, tožilcev in preiskovalcev; v zvezi s tem obžaluje, da načrtovane reforme kazenskega prava, ki ureja razvoj celotnih novih zakonov o kazenskem postopku, trenutni parlament ni sprejel, ker ni uspelo zagotoviti zadostne večine; zato poziva bolgarski parlament, da nadaljuje svoja obetavna prizadevanja na tem področju;

10. poziva k stalnemu in znatnemu napredku, ki ga je treba doseči pri reformi policije, da se ji omogoči učinkovito ukvarjanje z organiziranim kriminalom, trgovino z ljudmi in korupcijo, medtem ko prepoznava napredek, ki ga je že doseglo Ministrstvo za notranje zadeve v boju proti kriminalu na visoki ravni in ga je potrdil Europol, ter še zlasti pozdravlja sprejetje zakona o zaplembi sredstev za kazniva dejanja februarja 2005; zahteva, da bolgarski organi uvedejo še strožje ukrepe proti pranju denarja in s tem povezano zlorabo finančnih institucij;

11. čestita Bolgariji, ker je 2. februarja 2005 gostila pobudo "Desetletje vključevanja Romov", in upošteva obvezo Bolgarije do vključevanja Romov s sprejetjem celovite protidiskriminacijske zakonodaje; z zadovoljstvom opaža razvoj nacionalnega programa, usmerjenega v izboljšanje stanovanjskih razmer v mestnih območjih, ki so vse bolj naseljena z Romi in ostalimi etničnimi manjšinami, vendar poziva k učinkovitemu izvajanju praktičnih in obsežnih ukrepov, predvsem pri spopadanju s prikrajšanostjo pri izobraževanju in visoko stopnjo nezaposlenosti med Romi; opozarja na potrebo po posegih v infrastrukturo in izboljšanju življenjskih pogojev kot enega od elementov ustrezno financirane strategije obnove ter na posvečanje nediskriminatornemu nudenju zdravstvene oskrbe in socialnih storitev; poudarja, da je uspešno vključevanje Romov v skupnost odvisno od zagotavljanja možnosti Romov za aktivno sodelovanje pri načrtovanju in izvajanju strategij in programov, namenjenih doseganju teh ciljev;

12. pozdravlja sprejetje strategije o izobraževanju šolskih otrok iz manjšinskih skupnosti junija 2004, vendar ugotavlja, da je ločeno izobraževanje še vedno prisotno pri velikem številu romskih otrok, saj jim je prepovedan dostop do kakovostnega izobraževanja; poziva bolgarske organe, da zagotovijo izvajanje političnih obvez, ki bodo odpravile slabši položaj v šolstvu in ločeno izobraževanje, ter da se te obveze podprejo s finančno pomočjo z namenom, da se podpre jezikovna in kulturna identiteta narodnostnih manjšin;

13. poziva Komisijo, naj znatno izboljša svoje programe v zvezi z Romi in pri tem opozarja, da je bilo vodenje programov v zvezi z EMS iz decembra 2004 Pregled pomoči Phare romskim manjšinam zapleteno zaradi pomanjkanja in sprememb osebja ter slabega upravljanja in absorpcijske sposobnosti, težave v zvezi z brezposelnostjo so ostale v večini primerov nenaslovljene, projektom v zvezi z zdravstvom in zagotavljanju podatkov o zdravstvu pa ni bilo namenjenih dovolj sredstev;

14. pozdravlja sprejetje nacionalne strategije in akcijskega načrta za varovanje pravic brezdomnih otrok in zdaj zahteva njegovo popolno izvajanje, ki ga podpirajo ustrezni finančni in človeški viri, da bi dosegli praktična in vidna izboljšanja na področju zaščite otrok in življenjskih razmer te skupine, ki je najbolj ranljiv del družbe;

15. v zvezi s položajem otrok v institucijah ugotavlja, da je v načrtu deinstitucionalizacije Bolgarije potreben veliko večji napredek; zato od Bolgarije zahteva, da okrepi svoja prizadevanja na tem področju in ponovno poziva k ustanovitvi samostojne vladne agencije z dobrimi finančnimi viri in sredstvi, ki bi zagotovila, da bo izvajanje reform na področju zaščite otrok učinkovito; poziva k večji pomoči Komisije na tem področju;

16. poziva Bolgarijo, da posveti posebno pozornost razmeram ljudi, ki so jih javni organi namestili v domove za odrasle ljudi z duševnimi motnjami; v zvezi s tem poudarja, da je nujno potrebno zagotoviti ustrezno oskrbo za varovance, posebej kar zadeva materialne in človeške vire;

Gospodarski kriteriji

17. Bolgariji izreka pohvalo za gospodarske dosežke (ena od najvišjih stopenj rasti BDP med kandidatkami in državami članicami), kar je rezultat trajnih strukturnih reform; to se mora še naprej utrjevati, da se bo Bolgarija lahko dolgoročno uspešno spopadala s pritiskom konkurence in tržnimi silami v Uniji;

18. pozdravlja mnenje Komisije, da ima Bolgarija trdno finančno strukturo in zdrav proračun, kar bi lahko bil zgled nekaterim državam članicam, in poziva k izboljšavi sistemov notranje revizije in finančnega nadzora;

19. še naprej vztraja, da se bo resničen gospodarski napredek meril z dejanskimi koristmi za bolgarske državljane na ravni izboljšanja njihovega življenjskega standarda; v zvezi s tem čestita Bolgariji za zmanjšanje stopnje brezposelnosti, izraža zadovoljstvo, da se bo po napovedih ta stopnja leta 2005 še znižala in poziva Bolgarijo, da na svojem trgu dela vzpostavi večjo prožnost, da bi s tem pospešila rast zaposlovanja;

20. pozdravlja stalen prispevek velike širitve industrijske proizvodnje od sredine leta 2002 k bolgarskemu gospodarstvu;

21. pozdravlja nedavne nove zakone na področju naložb in poslovnih dejavnosti, ki so oblikovali postopke za vstop na trg in izhod iz njega, ob tem pa opozarja na prekomerne in skrajno kompleksne predpise, ki so ovira za rast;

22. pozdravlja širitev zasebnega sektorja in znatni napredek na področju liberalizacije ključnih industrij, še posebno bančništva, telekomunikacij in zračnega prometa, pri čemer se je delež delavcev v zasebnem sektorju od 46 % leta 1999 povečal na 64 % leta 2004; zato v zvezi s tem izraža razočaranje ob neuspešni prodaji podružnic Bulgartabaca; pozdravlja načrt vlade, da se avkcija podružnic Bulgartabaca ponovi še pred koncem izteka mandata; poziva bolgarsko vlado, da ohrani dinamiko privatizacije in zagotovi, da bodo postopki pregledni in pošteni;

Pravni red Skupnosti

23. spodbuja Bolgarijo, da nadaljuje z izboljšanjem upravne usposobljenosti na področjih kot so javna naročila, konkurenca, pravosodje in notranje zadeve, da bi zagotovila učinkovito izvajanje pravnega reda ter državljanom in gospodarskim subjektom nudila poštene in pregledne javne storitve;

24. poudarja, da usposobljenost za zagotavljanje nadzora na prihodnjih zunanjih mejah Evropske unije, preprečitev trgovine z ljudmi in tihotapljenje ostaja izredno pomembno vprašanje za državljane evropskih držav;

25. vztraja, da Bolgarija sprejme ostale dele zakonodaje, še zlasti na področjih kot so enotni trg, pravo gospodarskih družb, okolje in varstvo potrošnikov; izraža zaskrbljenost zaradi dejavnosti nezakonite sečnje, ki v velikem obsegu potekajo v Bolgariji; obžaluje dejstvo, da skoraj polovica celotne količine posekanega lesa, ki prihaja iz Bolgarije, izhaja iz nezakonitih dejavnosti spravila lesa in da je dovoljeni letni posek presežen za 1,5 milijonov kubičnih metrov; zato poudarja potrebo po zaustavitvi nezakonite sečnje lesa, ki poteka v Bolgariji;

26. pozdravlja napredek Bolgarije pri usklajevanju državne kmetijske politike z veljavnim pravnim redom Skupnosti; poudarja pa, da je pomembno zaključiti vse nujne priprave za izvajanje pravnega reda Skupnosti, kar poleg ustanovitve potrebnih agencij za nadzor in plačilnih agencij terja tudi zaposlitev primerno usposobljenega kadra v teh ustanovah;

27. izraža zaskrbljenost glede predpisov za dobrobit živali, zlasti glede prevoza in klavnic, ki še vedno ne dosegajo standardov EU;

28. poudarja pomembnost zadostnega števila in ustrezne opreme mejnih kontrolnih točk za izvajanje veterinarskega in fitosanitarnega nadzora;

29. poudarja, da je izvajanje nove zakonodaje Skupnosti o higieni živil namenjeno izključno zaščiti potrošnikov in zagotavljanju kakovostne prehrane in naj ne bi povzročilo namernega strukturnega koncentriranja v živilskopredelovalni industriji; spodbuja bolgarsko vlado k uporabi sredstev iz programa SAPARD, da bi povečala raznolikost proizvodnje in podprla decentralizirano proizvodnjo visokokakovostne prehrane;

30. ugotavlja, da je bila marca 2005 sprejeta že dolgo predvidena strategija za razvoj radia in televizije in poziva k nadaljnjim prizadevanjem za zagotavljanje popolnoma neodvisnih medijev, ki ne bi bili pod političnim vplivom, ter za ukrepe proti naraščajočemu številu tožb, vloženih proti novinarjem;

31. je zaskrbljen zaradi težav pri uveljavljanju pravic intelektualne lastnine, še zlasti v zvezi s piratstvom in kršitvami avtorskih pravic, ki še naprej vplivajo na poslovni interes ter na naložbe bolgarskih in tujih industrij, ki temeljijo na avtorskih pravicah; spodbuja bolgarsko vlado, da razvije in pravilno izvaja učinkovito pravno ureditev, da bi tako preprečila te nezakonite prakse;

32. pozdravlja nedavne zakonske določbe, ki so dokončno ukinile diskriminatorni tarifni sistem v turizmu; spodbuja bolgarske oblasti, da odstranijo preostale oblike diskriminacije in omejitve za državljane EU in gospodarske subjekte, še zlasti v zvezi s pravico do ustanavljanja;

33. čestita Bolgariji za ukrepe, ki jih je sprejela, da bi zagotovila visoko raven jedrske varnosti v jedrski elektrarni Kozloduj; omenja, da je skupina za atomska vprašanja pri Svetu podala pozitivno poročilo o visoki stopnji jedrske varnosti in omenja pomemben prispevek Bolgarije k oskrbi širše regije z energijo; upošteva, da je Bolgarija v času pristopnih pogajanj z EU dosegla znatne kompromise, ki bodo pomembno vplivali na prihodnji energetski položaj na nacionalni ravni in v regiji; izraža zaskrbljenost, ker je za obdobje 2010-2012 napovedano znatno znižanje rezervnih proizvodnih zmogljivosti v regiji; zato poudarja pomembnost novih konstrukcijskih zmogljivosti za ohranjanje ugodnega energetskega položaja Bolgarije na trajnostni osnovi kot tudi zagotavljanja zanesljivosti oskrbe z električno energijo v regiji in doseganja ciljev Kjotskega protokola; vztraja, da mora Komisija natančno spremljati razvojne dosežke in v zvezi s tem zagotovit kakršno koli pomoč; in poziva Svet kot podpisnika sporazuma o zaprtju elektrarne Kozloduj, da se zaveda posledičnega tveganja izpada električne energije v mnogih državah v regiji in naj bo zato pripravljen sprejemati datume zaprtja v okviru tega sporazuma bolj prožno, dokler v Bolgariji ne bodo začele obratovati nove proizvodne kapacitete, pri tem pa nikakor ne ogroža varnostnih zahtev, ki morajo nedvomno biti na prvem mestu;

34. poudarja dejstvo, da kljub temu, da so mala in srednje velika podjetja v Bolgariji glavni nosilec izvajanja industrijske politike, ki sledi trajnostni rasti, inovacijam in ustvarjanju novih delovnih mest, sodelovanje med vlado in nevladnimi organi ni zadostno, podjetniško politiko je treba še izoblikovati, upravna zmogljivost pa je omejena;

35. pozdravlja napredek na področju komunikacij, vendar meni, da je pri dveh stvareh nujno treba ukrepati: prvič, treba je določiti regulativni organ za reševanje trgovinskih sporov in okrepiti njegovo samostojnost, in drugič, univerzalne storitve je treba nadalje uskladiti s pravnim redom Skupnosti in jih učinkovito izvajati;

36. poziva Komisijo, da znatno izboljša upravljanje, razdeljevanje in preglednost finančnih sredstev Skupnosti ob ugotovitvi, da je za programe Skupnosti (PHARE, SAPARD, ISPA in razgradnja jedrske elektrarne) namenjenih 495,7 milijonov EUR v letu 2004, 399,5 milijonov EUR v letu 2005 in 432,1 milijijonov EUR v letu 2006; medtem ko se pričakuje, da bo popristopni finančni paket med letoma 2007 in 2009 zagotovil 4,6 milijarde EUR;

37. poziva bolgarske organe, naj pokažejo preglednost v zvezi z zagotovljeno finančno pomočjo EU;

38. poziva, z namenom, da se izvaja skupna ribiška politika na vseh področjih, da se pomaga organom in strokovnjakom na področju, da se pripravijo na pristop z razporeditvijo ustreznih človeških in finančnih virov in še posebej z izvajanjem ukrepov, ki jih omogoča program SAPARD;

39. še vedno izraža veliko zaskrbljenost, ker libijski organi niso izpustili bolgarskih zdravstvenih delavcev, ki so v priporu od leta 1999 kot osumljenci v kazenski zadevi in trenutno obsojeni na smrtno kazen; poziva Svet in Komisijo, da rešita ta položaj;

40. opozarja na to, da pristop Bolgarije k EU ni sam po sebi cilj, ampak vidi postopek gospodarske, politične in socialne reforme kot nekaj, kar je dobro že samo po sebi, ki naj bi dejansko vodilo k večji blaginji in kakovosti življenja za vse bolgarske državljane;

41. poziva Komisijo, naj pripravi ustrezna finančna sredstva za informativne kampanje, katerih namen je javnost seznaniti s posledicami pristopa Bolgarije (in Romunije);

42. soglaša s podpisom pristopne pogodbe aprila 2005 in se veseli, da bo sprejel 18 bolgarskih parlamentarnih opazovalcev v Evropski parlament;

43. vztraja, da se stališča Evropskega parlamenta še naprej upoštevajo glede spremljanja napredka reforme v Bolgariji po podpisu pristopne pogodbe in preden se začnejo upoštevati sklicevanja na zaščitno klavzulo, in v ta namen poziva Komisijo, da Evropskemu parlamentu pravočasno poroča o razvoju v Bolgariji;

*

* *

44. naroči svojemu predsedniku, naj to resolucijo posreduje Svetu in Komisiji ter vladam in parlamentom držav članic in Republike Bolgarije.

--------------------------------------------------